Preben Bang Henriksen(V) og Venstre førte valgkamp med, at Geodatastyrelsen skulle til Nordjylland, og han håbede på godt 400 arbejdspladser. Geodatastyrelsen skal til Aalborg, men kun med 97 arbejdspladser. - Det er da træls, hvis de ikke alle kommer herop, men over 500 arbejdspladser til Nordjylland kan vi være godt tilfredse med, siger Preben Bang Henriksen. - Det er en positiv løsning, og det giver et skub til Nordjylland. Vi kan selvfølgelig ikke leve at de statslige arbejdspladser, men de kommer uden tvivl til at påvirke landsdelen. Det kommer til at skabe aktivitet, og vi kommer til at mærke de nye arbejdspladser, for der følger meget andet med, når hele familier flytter herop. For eksempel kommer der både arbejde til håndværkere og serviceerhvervene, siger han. Det er Hjørring, Aalborg og Brønderslev kommuner, der får de i alt 513 nye nordjyske arbejdspladser.

Referat:
I alt 513 statslige arbejdspladser får adresse i Nordjylland. Selvom Geodatastyrelsen ikke rykker ligeså mange arbejdspladser med som forventet, er Preben Bang Henriksen glad.